Toyota US Woordfees 2020: indrukke deur 'n skoolkind | LitNet
My naam is Jeanne-Marie Koekemoer en ek het hierdie indrukke 'n paar weke gelede, wat soos 'n ander leeftyd gelede voel, geskryf.
Vervaardig deur Naskrif Produksies
Nico Scheepers Teks, regie, stel- en beligtingsontwerp
Ondersteun deur Toyota US Woordfees
Met: David Viviers, Carlo Daniels
"You build up speed, and jump … and hope for the best."
Triple axel is 'n merkwaardige, roerende verhaal oor die moeilike dinamiek wat verskillende verhoudings dra. Nico Scheepers se uitmuntende regie, skryfwerk en beligtingsontwerp het, tesame met die eerlike en genuanseerde spel van David Viviers as George ("from George") en Carlo Daniels as Adahm ("with an 'h'"), my nog 'n week later laat glimlag.
Die twee akteurs se energie het merkbaar natuurlik van die een na die ander gegly. Sowel Viviers as Daniels se spel is asemrowend en uitermate inspirerend. Viviers bring 'n genuanseerde, gevarieerde karakter op 'n volle, warm en eerlike manier na vore, wat in treffende kontras staan met Daniels se growwe en stil karakter, wat hy met sekerheid en sorgvuldigheid oordra.
Scheepers se teer woorde het op 'n ongelooflik gemaklike wyse by die akteurs se monde uitgedans. Die akteurs se vloeiende beheer van asem en liggaamsbeweging, vervleg met en gekomplementeer deur briljante beligtingskeuses, was eindeloos indrukwekkend. Dit is 'n splinternuwe en kraakvars uitkyk wat 'n bitter belangrike storie vertel oor liefde en wedersydse respek in 'n verhouding en hopelik vir nog 'n hele ruk sal aanhou om dit te vertel.
Hierdie intieme toneelstuk sal selfs nog meer energie uitstraal as daar 'n groter gehoor is om van af te bons. Almal wat geroer en geraak wil word, moet vinnig hardloop as die geleentheid weer kom om hierdie kunswerk in al sy skoonheid te gaan aanskou. Wat 'n reusevoorreg om van Suid-Afrika se heel beste op so 'n egte manier eerstehands te kan sien blom.
My indrukke van Woordfees nr 21 op 16
Ek is byna heeltemal seker ek is die enigste sestienjarige wat totaal gek word sodra ek sien 'n Woordfees-vlaggie begin wapper. Dit is die week van die jaar waarin die ware tagtigjarige tannie binne-in my ontwaak. Ek kan in alle erns nie ophou borrel oor die absolute voorreg wat dit is om kuns op so 'n wonderlike, feestelike manier te kan waardeer nie.
Ek giggel elke keer as ek dink oor hoe absurd dit is dat al hierdie inspirerende kunstenaars saam wandel in een dorp. Vonkelende Afrikaanse woorde, hartsbelaaide vertolkings en dan natuurlik tannies se gewemel in bussies is genoeg om enige entoesiastiese siel opgewonde te maak. Daar is nie nog iets so uitermate verrykend nie!
As jy na 'n plek smag waar jy met saligheid kan asemhaal, belangrike stories hoor, luister na die interessante verhale van kunstenaars en kaalvoet sit en bewonder, is die Woordfees die fees wat jy keer op keer moet vier, of jy nou 16 of 98 is!
Jeanne-Marie Koekemoer is 'n graad 11-leerder aan Hoërskool Stellenbosch. Sy is nie net 'n begaafde aktrise nie, maar is veral vaardig met woorde. Haar persoonlike waarnemings kan gerus met erns deur die ouer generasies bejeën word. Ons gaan nog weer van haar hoor!